O‘zbekiston U-19 yoshlar terma jamoasi Toshkentga qaytib keldi

Ravshan Haydarov bosh murabbiyligidagi O‘zbekiston U-19 yoshlar terma jamoasi Osiyo chempionatidagi ishtirokini yakunlab Toshkentga qaytib keldi. Bu haqda O‘zbekiston Futbol Federatsiyasi xabar bermoqda.

Eslatib o‘tamiz, O‘zbekiston U-19 yoshlar terma jamoasi Myanma mamlakatida bo‘lib o‘tayotgan U-19 yoshlar o‘rtasidagi Osiyo chempionatida yarim finalgacha yetib borib, kelasi yili Yangi Zelandiyada o‘tkaziladigan U-20 yoshlar o‘rtasidagi Jahon chempionatiga yo‘llanmani qo‘lga kiritdi.
Guruh bosqichida BAA, Avstraliya va Indoneziya yoshlariga qarshi o‘ynagan Haydarov shogirdlari guruh bosqichini ikkinchi o‘rinda yakunladi va chorak finalda Tailand yoshlar terma jamoasi ustidan g‘alaba qozonib, yarim finalga yo‘l olgan edi. Yarim final bahsida esa O‘zbekiston yoshlar terma jamoasi KXDR yoshlar terma jamoasiga mag‘lubiyatga uchradi.